Απόφαση της Επιτροπής

της 15ης Νοεμβρίου 2000

σχετικά με το σχέδιο εκσυγχρονισμού, εξορθολογισμού και αναδιάρθρωσης της βιομηχανίας άνθρακα στο Ηνωμένο Βασίλειο, το οποίο καλύπτει την περίοδο από 17 Απριλίου 2000 έως 23 Ιουλίου 2002

[κοινοποιηθείσα υπό τον αριθμό Ε(2000) 3709]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/114/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα(1), και ιδίως το άρθρο 2 παράγραφος 1 και το άρθρο 8,

Εκτιμώντας τα ακόλουθα:

I

(1) Με επιστολή της 26ης Ιουλίου 2000, το Ηνωμένο Βασίλειο κοινοποίησε σχέδιο εκσυγχρονισμού, εξορθολογισμού και αναδιάρθρωσης της βιομηχανίας άνθρακα, καθώς και ένα σχέδιο ενισχύσεων με τίτλο "UK Coal Operating Aid Scheme", το οποίο καλύπτει την περίοδο από 17 Απριλίου 2000 έως 23 Ιουλίου 2002 (στο εξής ονομαζόμενο "σχέδιο αναδιάρθρωσης").

(2) Σύμφωνα με το άρθρο 8 παράγραφος 3 της απόφασης αριθ. 3632/93/ΕΚΑΧ, η Επιτροπή εκδίδει γνώμη σχετικά με τη συμβατότητα του εν λόγω σχεδίου με τους γενικούς και ειδικούς στόχους της απόφασης, χωρίς ωστόσο να προδικάζει εάν τα προβλεπόμενα μέτρα μπορούν να επιτύχουν τους στόχους αυτούς.

II

(3) Η αναδιάρθρωση της βιομηχανίας άνθρακα που έχει τεθεί σε εφαρμογή στο Ηνωμένο Βασίλειο από το 1994, επέτρεψε να σημειωθεί πραγματική πρόοδος όσον αφορά τη μείωση του κόστους παραγωγής που συνδέεται με την εξόρυξη άνθρακα. Έτσι, στα υπόγεια ορυχεία, το κόστος παραγωγής μειώθηκε, σε σταθερές τιμές του 1999, από 49 λίρες στερλίνες/τόνο το 1992 σε λιγότερο από 32 λίρες στερλίνες/τόνο το 1999, δηλαδή σημειώθηκε μείωση 35 % για όλη την περίοδο. Στα ορυχεία επιφανειακής εκμετάλλευσης, στα οποία το 1999 η παραγωγή άνθρακα ήταν 15 εκατομύρια τόνοι επί συνολικής παραγωγής 36 εκατομμυρίων τόνων, το κόστος παραγωγής σε σταθερές τιμές μειώθηκε επίσης κατά 35 %, φθάνοντας το 1999 στο ύψος των 26 λιρών στερλινών/τόνο.

(4) Παρά τις προσπάθειες αυτές, πολλοί είναι οι παράγοντες που θα μπορούσαν να οδηγήσουν πολύ βραχυπρόθεσμα στην αναπόφευκτη παύση λειτουργίας ορισμένων ορυχείων, ιδίως η απότομη πτώση των τιμών άνθρακα στην παγκόσμια αγορά το 1999 και η άρση της αναστολής που είχαν επιβάλει οι βρετανικές αρχές στην κατασκευή ηλεκτροπαραγωγικών σταθμών φυσικού αερίου. Η σύναψη νέων συμβάσεων προμήθειας άνθρακα με τους ηλεκτροπαραγωγικούς σταθμούς στα τέλη του 2000, οι οποίες θα αντικαταστήσουν τις ήδη υπάρχουσες, θα μπορούσαν άλλωστε να δημιουργήσουν δυσχέρειες στις ανθρακοπαραγωγούς επιχειρήσεις. Η εξέλιξη των τιμών της ηλεκτρικής ενέργειας θα μπορούσε να τις αναγκάσει πράγματι να διαθέτουν τον άνθρακα σε λιγότερο ευνοϊκές τιμές. Τέλος, η αξία της λίρας στερλίνας συνετέλεσε να καταστεί η τιμή του εισαγόμενου άνθρακα πιο ελκυστική στο Ηνωμένο Βασίλειο, ενώ οι εξαγωγές άνθρακα από την ίδια τη χώρα απέβησαν λιγότερο ανταγωνιστικές.

(5) Η εκμετάλλευση άνθρακα στο Ηνωμένο Βασίλειο βρίσκεται λοιπόν σε σοβαρή κρίση, η οποία όμως είναι μάλλον προσωρινή. Οι βρετανικές αρχές κρίνουν όντως, αφενός, ότι οι τιμές άνθρακα στην παγκόσμια αγορά παρουσιάζουν ήδη αισθητή άνοδο και, αφετέρου, αναμένεται να διαλυθεί προοδευτικά η αβεβαιότητα που είχε προκληθεί από τη σύναψη νέων συμβάσεων προμήθειας άνθρακα με τους ηλεκτροπαραγωγικούς σταθμούς και από την άρση της αναστολής στην κατασκευή ηλεκτροπαραγωγικών σταθμών φυσικού αερίου.

Τα προβλήματα αυτά πάντως, αν και προσωρινά, ενδέχεται να οδηγήσουν πολύ σύντομα στην παύση λειτουργίας πολλών μονάδων παραγωγής, οι οποίες, παρά το γεγονός ότι είναι βιώσιμες μακροπρόθεσμα δεν μπορούν να αντιπαρέλθουν τα σημερινά προβλήματα χωρίς την εφαρμογή κατάλληλων μέτρων αναδιάρθρωσης.

III

(6) Το σχέδιο αναδιάρθρωσης που κοινοποιήθηκε στην Επιτροπή προβλέπει τη χορήγηση ενισχύσεων κατανεμημένων σε τρεις δόσεις, οι οποίες θα καλύπτουν μόνον την περίοδο από 17 Απριλίου 2000 έως 23 Ιουλίου 2002, δηλαδή έως τη λήξη της συνθήκης ΕΚΑΧ. Πιο συγκεκριμένα, οι ενισχύσεις θα χορηγηθούν μόνον για να καλυφθούν οι απώλειες εκμετάλλευσης που σχετίζονται με την εξόρυξη άνθρακα εντός αυτής της περιόδου. Το συνολικό ποσό που μπορεί να χορηγήσει το Ηνωμένο Βασίλειο, για όλη την περίοδο, δεν θα υπερβαίνει τα 110 εκατομύρια λίρες στερλίνες.

(7) Στόχος του σχεδίου αναδιάρθρωσης που προτείνει το Ηνωμένο Βασίλειο είναι οι μονάδες παραγωγής, οι οποίες μπορούν να αποδείξουν ότι κατά τη διάρκεια των ετών που προηγήθηκαν της αίτησής τους να λάβουν ενίσχυση μπόρεσαν να βελτιώσουν την οικονομική τους βιωσιμότητα, με μείωση του κόστους παραγωγής τους, να μειώσουν σε ακόμη μεγαλύτερο βαθμό το κόστος παραγωγής τους έως το 2002. Το σχέδιο που θα υποβάλουν άλλωστε στις βρετανικές αρχές πρέπει να περιλαμβάνει δεδομένα σχετικά με τους όρους εκμετάλλευσης τουλάχιστον έως τα μέσα του 2004. Οι βρετανικές αρχές προτείνουν να χορηγήσουν τις ενισχύσεις αυτές προκειμένου, κατά τη διάρκεια της περιόδου αναδιάρθρωσης, να υποστηριχθούν προσωρινά οι μονάδες παραγωγής που μακροπρόθεσμα είναι οικονομικά και δημοσιονομικά βιώσιμες. Με τις ενισχύσεις που θα χορηγηθούν αναμένεται λοιπόν ότι να επιτραπεί στις μονάδες αυτές να βελτιώσουν την οικονομική τους βιωσιμότητα, ούτως ώστε μακροπρόθεσμα να μπορούν να ανταγωνίζονται τον εισαγόμενο άνθρακα. Αποκλείονται επομένως οι μονάδες παραγωγής που η εκμετάλλευση δεν δικαιολογείται οικονομικά και οι οποίες, ακόμη και εάν μετριασθούν τα προβλήματα που αναφέρονται στην αιτιολογική σκέψη 4 προηγουμένως, θα παραμείνουν ελλειμματικές.

(8) Με βάση όσα προαναφέρθηκαν, στο πλαίσιο του σχεδίου αναδιάρθρωσης θα είναι δυνατόν να χορηγηθούν μόνον οι ενισχύσεις λειτουργίας που ανταποκρίνονται συγκεκριμένα στους όρους που επιβάλλει το άρθρο 3 της απόφασης αριθ. 3632/93/ΕΚΑΧ.

Το Ηνωμένο Βασίλειο επιθυμεί πράγματι να χορηγήσει ενισχύσεις μόνον σε μονάδες παραγωγής που θα είναι ανταγωνιστικές όσον αφορά τις τιμές άνθρακα στην παγκόσμια αγορά αμέσως μετά τη λήξη του καθεστώτος ενισχύσεων που προβλέπεται στην απόφαση αριθ. 3632/93/ΕΚΑΧ, στις 23 Ιουλίου 2002. Μετά την ημερομηνία αυτή, οι μονάδες παραγωγής που θα έχουν λάβει ενίσχυση πρέπει λοιπόν να είναι σε θέση να συνεχίσουν τη δραστηριότητά τους χωρίς καμία χρηματοδοτική ενίσχυση από το Δημόσιο. Για να επιτευχθεί αυτό το κατώτατο όριο ανταγωνιστικότητας, το Ηνωμένο Βασίλειο κρίνει ότι το κόστος παραγωγής πρέπει κανονικά να κυμαίνεται από 25 έως 28,75 λίρες στερλίνες/τόνο.

(9) Το ποσοστό μείωσης του κόστους παραγωγής που θα απαιτηθεί για τη χορήγηση ενισχύσεων θα εξαρτηθεί από το ύψος του κόστους αυτού σήμερα και πιο συγκεκριμένα από τη διαφορά μεταξύ κόστους παραγωγής σήμερα και του επιδιωκόμενου κόστους που έχει καθορισθεί σε 25-28,75 λίρες στερλίνες/τόνο. Αυτό σημαίνει ότι η μείωση του κόστους παραγωγής πρέπει να είναι τόσο μεγάλη όσο είναι η απόκλιση της ενδιαφερόμενης μονάδας παραγωγής από την πλήρως ανταγωνιστική θέση της στην παγκόσμια αγορά άνθρακα.

(10) Το ποσό της ενίσχυσης περιορίζεται στη διαφορά μεταξύ κόστους παραγωγής άνθρακα και εσόδων από την πώλησή του, δεν μπορεί όμως να υπερβαίνει τα 75 εκατομύρια λίρες στερλίνες ανά επιχείρηση στην περίοδο από 17 Απριλίου 2000 έως 23 Ιουλίου 2002. Το σχέδιο αναδιάρθρωσης που κοινοποίησε το Ηνωμένο Βασίλειο προβλέπει άλλωστε τις μεθόδους υπολογισμού που πρέπει να εφαρμοσθούν, ιδίως για να περιορισθούν οι κρατικές χρηματοδοτικές παρεμβάσεις στις κατηγορίες άνθρακα που μπορούν να τύχουν ενίσχυσης. Οι ενισχύσεις θα διατεθούν όντως μόνον για πωλήσεις άνθρακα αποκλειστικά για ηλεκτροπαραγωγή και για βιομηχανικούς σκοπούς.

(11) Οι επιχορηγήσεις θα καλύπτουν τις παραδόσεις άνθρακα με βάση υπάρχουσες ή νέες συμβάσεις. Θα συγκροτηθεί ανεξάρτητη ομάδα απαρτιζόμενη από πραγματογνώμονες με σκοπό να εξετάσει τις συμβάσεις που μπορούν να τύχουν ενίσχυσης από το Δημόσιο, οι οποίες θα έχουν συναφθεί από την 1η Ιανουαρίου 2000. Πιο συγκεκριμένα, η ομάδα θα αναλάβει να καθορίσει την τιμή που θα πλήρωνε ο αγοραστής εάν εισήγαγε άνθρακα αντί να προμηθεύεται, με βάση την εξεταζόμενη σύμβαση, άνθρακα παραγόμενο στο Ηνωμένο Βασίλειο ("import parity price"). Στο έργο αυτό, οι πραγματογνώμονες θα λάβουν υπόψη την ποιότητα του άνθρακα, το κόστος μεταφοράς του, τις συνθήκες της αγοράς τη στιγμή σύναψης της σύμβασης και κάθε άλλο στοιχείο που κρίνουν αναγκαίο, έτσι ώστε η τιμή αναφοράς που θα καθορίσουν ("import parity price") να είναι συγκρίσιμη με τις τιμές που αναγράφονται στη σύμβαση.

Σύμφωνα με το σχέδιο αναδιάρθρωσης που κοινοποίησε το Ηνωμένο Βασίλειο, εάν η τιμή αναφοράς που θα καθορίσει η ομάδα πραγματογνωμόνων για τον εισαγόμενο άνθρακα είναι υψηλότερη από την τιμή που αναγράφεται στη σύμβαση παράδοσης, το ποσό της ενίσχυσης θα περιορίζεται στη διαφορά μεταξύ του κόστους παραγωγής και της τιμής αναφοράς που υπολόγισαν οι πραγματογνώμονες.

IV

(12) Σύμφωνα με το άρθρο 3 της απόφασης αριθ. 3632/93/ΕΚΑΧ, τα κράτη μέλη που προτίθενται να χορηγήσουν σε επιχειρήσεις άνθρακα ενισχύσεις λειτουργίας ανακοινώνουν προηγουμένως στην Επιτροπή σχέδιο εκσυγχρονισμού, εξορθολογισμού και αναδιάρθρωσης που αποσκοπεί στη βελτίωση της οικονομικής βιωσιμότητας των επιχειρήσεων αυτών, η οποία θα επιτευχθεί με μείωση του κόστους παραγωγής.

Το σχέδιο αναδιάρθρωσης που προτείνει το Ηνωμένο Βασίλειο ανταποκρίνεται στον όρο αυτό. Σύμφωνα με τις αιτιολογικές σκέψεις 7 έως 9 ανωτέρω, οι ενισχύσεις θα χορηγηθούν μόνον σε μονάδες παραγωγής καταρχήν βιώσιμες, οι οποίες όμως λόγω περιστάσεων που δεν σχετίζονται με τη διαχείρισή τους και με τις συνθήκες εκμετάλλευσης, δεν μπορούν-προσωρινά- να ανταγωνισθούν τον εισαγόμενο άνθρακα. Θα χρειασθεί να καταβάλουν προσπάθειες οι μονάδες παραγωγής που θα θελήσουν να τύχουν ενίσχυσης για να μειώσουν το κόστος παραγωγής έως τον Ιούλιο του 2002, σε επίπεδο που θα τους επιτρέπει να συνεχίσουν τις δραστηριότητές τους χωρίς πλέον καμία παρέμβαση του δημοσίου.

Οι στόχοι του σχεδίου αναδιάρθρωσης που κοινοποιήθηκε στην Επιτροπή -μια βιομηχανία άνθρακα πλήρως ανταγωνιστική με τον εισαγόμενο άνθρακα- υπερβαίνουν άλλωστε τους όρους που επιβάλλει η απόφαση αριθ. 3632/93/ΕΚΑΧ, η οποία επιβάλλει μόνο "βελτίωση" της οικονομικής βιωσιμότητας για τη χορήγηση ενισχύσεων λειτουργίας(2).

(13) Σύμφωνα με το άρθρο 2 παράγραφος 1 πρώτη περίπτωση της απόφασης αριθ. 3632/93/ΕΚΑΧ, οι ενισχύσεις λειτουργίας πρέπει να συνδράμουν στην επίτευξη νέας προόδου προς την οικονομική βιωσιμότητα ώστε να πραγματοποιηθεί προοδευτική μείωση των ενισχύσεων.

Ο στόχος του σχεδίου αναδιάρθρωσης που κοινοποίησε το Ηνωμένο Βασίλειο, το οποίο θα είναι άλλωστε προσωρινό, εiναι να αποβεί η βιομηχανία άνθρακα πριν τη λήξη του καθεστώτος ενισχύσεων που προβλέπεται στην απόφαση αριθ. 3632/93/ΕΚΑΧ πλήρως ανταγωνιστική με τον εισαγόμενο άνθρακα, χωρίς να χρειάζεται, επομένως καμία κρατική ενίσχυση· συνεπώς, πληρούται ο όρος που επιβάλλει το άρθρο 2 παράγραφος 1 πρώτη περίπτωση.

(14) Η εφαρμογή νέου σχεδίου ενισχύσεων από το Ηνωμένο Βασίλειο δεν έρχεται άλλωστε καθόλου σε αντίθεση με το στόχο προοδευτικής μείωσης των ενισχύσεων στον οποίο βασίζεται το καθεστώς που προβλέπεται στην απόφαση αριθ. 3632/93/ΕΚΑΧ. Ο όρος της προοδευτικής μείωσης των ενισχύσεων πρέπει όντως να εξετασθεί με βάση τα καθοριστικά κριτήρια χορήγησης των ενισχύσεων λειτουργίας -τα οποία πληρούνται από το σχέδιο αναδιάρθρωσης που προτείνει το Ηνωμενο Βασίλειο- δηλαδή τη βελτίωση της οικονομικής βιωσιμότητας της βιομηχανίας άνθρακα με μείωση του κόστους παραγωγής. Η απόφαση αριθ. 3632/93/ΕΚΑΧ δεν θα μπορούσε άλλωστε να ερμηνευθεί υπό την έννοια να τιμωρηθούν τα κράτη που έπραξαν τα πάντα για να αναδιαρθρώσουν την ανθρακοβιομηχανία τους χωρίς κρατικές ενισχύσεις, τα οποία όμως αντιμετωπίζουν μια συγκυρία που δεν μπορούσαν να προβλέψουν και η οποία θέτει -προσωρινά- σε κίνδυνο τη βιομηχανία τους.

(15) Το σχέδιο αναδιάρθρωσης καθορίζει με πολύ ακριβή τρόπο τα κριτήρια που θα ληφθούν υπόψη στην εξέταση των αιτήσεων χορήγησης ενισχύσεων. Τα κριτήρια αυτά, ο καθορισμός τους, αλλά και οι διαδικασίες εξέτασης και ελέγχου μετά τη χορήγηση των ενισχύσεων, επιβεβαιώνουν τα συμπεράσματα που συνάχθηκαν από την εξέταση των στόχων του σχεδίου αυτού, δηλαδή ότι οι ενισχύσεις που προτείνει το Ηνωμένο Βασίλειο ανταποκρίνονται σε όλα όσα προδιαγράφονται στην απόφαση αριθ. 3632/93/ΕΚΑΧ για τη χορήγηση ενισχύσεων λειτουργίας. Οι πληροφορίες που θα ζητηθούν από τις επιχειρήσεις ανταποκρίνονται άλλωστε στις διατάξεις της απόφασης αριθ. 341/94/ΕΚΑΧ της Επιτροπής, της 8ης Φεβρουαρίου 1994, σχετικά με την εφαρμογή της απόφασης αριθ. 3632/93/ΕΚΑΧ(3).

(16) Σύμφωνα με το άρθρο 3 παράγραφος 1 της απόφασης αριθ. 3632/93/ΕΚΑΧ, οι ενισχύσεις λειτουργίας αποσκοπούν στην κάλυψη της διαφοράς μεταξύ κόστους παραγωγής και τιμής πώλησης μετά από ελεύθερη συμφωνία μεταξύ των ενδιαφερομένων μερών με βάση τις συνθήκες που επικρατούν στην παγκόσμια αγορά.

Το άρθρο 3 παράγραφος 1 ορίζει άλλωστε ότι το ποσόν της ενίσχυσης λειτουργίας ανά τόνο δεν μπορεί να οδηγήσει σε τιμές κοινοτικού άνθρακα χαμηλότερες από αυτές που ισχύουν για τον άνθρακα αντίστοιχης ποιότητας τρίτων χωρών.

Το σύστημα που προτείνεται στο σχέδιο αναδιάρθρωσης που κοινοποίησε το Ηνωμένο Βασίλειο, το οποίο προβλέπει τη συγκρότηση ομάδας πραγματογνωμόνων επιφορτισμένων να εξετάσουν τις συμβάσεις παράδοσης άνθρακα, αποτελεί ένα μέτρο που αναμένεται να συμβάλει στην τήρηση των διατάξεων που προαναφέρθηκαν (βλέπε σημείο 11 ανωτέρω). Η συγκρότηση αυτής της ομάδας εμπειρογνωμόνων δεν αποκλείει πάντως το ενδεχόμενο να κληθεί το Ηνωμένο Βασίλειο να λάβει και άλλα μέτρα, που θα εγγυώνται ότι οι ενισχύσεις που θα χορηγηθούν θα είναι πλήρως σύμφωνες με τις εν λόγω διατάξεις.

Το σχέδιο αναδιάρθρωσης αναφέρει άλλωστε ότι οι εργασίες της ομάδας αυτής θα είναι ανοικτές και διαφανείς, θα πραγματοποιούνται δε με τρόπο συμβατό με την τήρηση του εμπορικού απορρήτου των μερών που δεν θα έχουν υποβάλει αίτηση χορήγησης ενίσχυσης στο πλαίσιο του σχεδίου αναδιάρθρωσης. Οι συστάσεις μάλιστα που θα διατυπώσει η ομάδα θα δημοσιοποιούνται. Η Επιτροπή κρίνει ότι η εφαρμογή των αρχών αυτών από τις οποίες θα διέπονται οι εργασίες της ομάδας πραγματογνωμόνων είναι θεμελιώδης, ιδίως για να αποφευχθεί ο κίνδυνος στρέβλωσης του ανταγωνισμού τόσο από τους παραγωγούς όσο και μεταξύ των χρηστών άνθρακα.

Το Ηνωμένο Βασίλειο θα μεριμνήσει επομένως ώστε όλα τα ενδιαφερόμενα μέρη να έχουν την ευκαιρία να σχολιάσουν ή να υποβάλουν παρατηρήσεις σχετικά με τις εργασίες της ομάδας. Η ομάδα θα λάβει υπόψη της όλες τις παρατηρήσεις που θα διατυπωθούν.

(17) Σύμφωνα με το άρθρο 2 παράγραφος 2 της απόφασης αριθ. 3632/93/ΕΚΑΧ, οι ενισχύσεις πρέπει να εγγραφούν στον δημόδιο, εθνικό, περιφερειακό ή τοπικό προϋπολογισμό του Ηνωμένου Βασιλείου ή να ενταχθούν σε αυστηρά ισοδύναμους μηχανισμούς.

(18) Η Επιτροπή υπενθυμίζει τον έναν από τους βασικούς στόχους του καθεστώτος που προβλέπεται στην απόφαση αριθ. 3632/93/ΕΚΑΧ, ήτοι ότι οι κρατικές ενισχύσεις προς την ανθρακοβιομηχανία δεν μπορούν να εισάγουν στρεβλώσεις του ανταγωνισμού και δεν δημιουργούν διακρίσεις μεταξύ ανθρακοπαραγωγών μονάδων, μεταξύ αγοραστών ή μεταξύ χρηστών στην Κοινότητα.

V

(19) Σύμφωνα με το άρθρο 9 της απόφασης αριθ. 3632/93/ΕΚΑΧ, το Ηνωμένο Βασίλειο θα κοινοποιήσει όλα τα χρηματοδοτικά μέτρα που πρόκειται να λάβει υπέρ της βιομηχανίας άνθρακα για ένα συγκεκριμένο έτος. Όλα τα μέτρα σχετικά με τις παρεμβάσεις αυτές, η αιτιολόγησή τους, η έκτασή τους, καθώς και η σύνδεσή τους με το σχέδιο αναδιάρθρωσης που κοινοποιήθηκε στη Επιτροπή στις 26 Ιουλίου 2000, θα κοινοποιηθούν ομαδοποιημένα. Οι πληροφορίες που θα κοινοποιηθούν θα ανταποκρίνονται πιο συγκεκριμένα σε όσα προδιαγράφονται στην απόφαση αριθ. 341/94/ΕΚΑΧ, και ιδίως στο έντυπο Β του παραρτήματος 3 της εν λόγω απόφασης.

Η έγκριση των ενισχύσεων από την Επιτροπή, η οποία προβλέπεται στο άρθρο 9 της απόφασης αριθ. 3632/93/ΕΚΑΧ, προϋποθέτει επομένως ότι οι επιχειρήσεις παραγωγής άνθρακα θα υποβάλουν αίτηση για να τους χορηγηθεί ενίσχυση στις αρμόδιες βρετανικές αρχές μια καθορισμένη στιγμή, έτσι ώστε να καταστεί δυνατόν να κοινοποιηθούν ομαδοποιημένα στην Επιτροπή όλα τα μέτρα που προβλέπονται για μια ορισμένη περίοδο.

(20) Σύμφωνα με το άρθρο 9 παράγραφος 5 της εν λόγω απόφασης, οποιαδήποτε καταβολή ποσού εν αναμονή εγκρίσεως από την Επιτροπή πρέπει, σε περίπτωση αρνητικής απόφασης, να επιστραφεί εξ ολοκλήρου από τη δικαιούχο επιχείρηση, και ούτως ή άλλως θα θεωρηθεί ως αντικανονική χορήγηση πλεονεκτήματος υπό μορφή αδικαιολόγητης προκαταβολής, η οποία μάλιστα θα αποτελέσει το αντικείμενο αποζημίωσης από το δικαιούχο με το ποσοστό της αγοράς.

(21) Το Ηνωμένο Βασίλειο θα κοινοποιεί άλλωστε, το αργότερο έως τις 30 Σεπτεμβρίου κάθε έτους, το ποσό των ενισχύσεων που κατέβαλε κατά τη διάρκεια της προηγούμενης χρήσης άνθρακα, και θα αναφέρει τις ρυθμίσεις που επέφερε ενδεχομένως ως προς τα ποσά που είχε κοινοποιήσει αρχικά,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το σχέδιο εκσυγχρονισμού, εξορθολογισμού και αναδιάρθρωσης, καθώς και το σχέδιο ενισχύσεων με τίτλο "UK Coal Operating Aid Scheme", που κοινοποίησε στην Επιτροπή το Ηνωμένο Βασίλειο στις 26 Ιουλίου 2000, είναι σύμφωνα με τους στόχους και τα κριτήρια που ορίζει η απόφαση αριθ. 3632/93/ΕΚΑΧ.

Άρθρο 2

Το Ηνωμένο Βασίλειο κοινοποιεί στην Επιτροπή, σύμφωνα με τις διατάξεις του άρθρου 9 της απόφασης αριθ. 3632/93/ΕΚΑΧ, όλα τα χρηματοδοτικά μέτρα υπέρ της βιομηχανίας άνθρακα που προτείνει για να συγκεκριμένο έτος.

Άρθρο 3

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Βρυξέλλες, 15 Νοεμβρίου 2000.

Για την Επιτροπή

Loyola De Palacio

Αντιπρόεδρος

(1) ΕΕ L 329 της 30.12.1993, σ. 12.

(2) Βλέπε επίσης επ' αυτού την απόφαση του Πρωτοδικείου της 9ης Σεπτεμβρίου 1999, υπόθεση Τ-110/98, RJΒ Mining κατά της Επιτροπής, Συλλογή 1999, σ. ΙΙ-2585 και πιο συγκεκριμένα το σημείο 103.

(3) ΕΕ L 49 της 19.2.1994, σ. 1.